A vízválasztó gerinc, melyen a hágó található, a történelmi Magyar Királyság határát is hordozta. A Pántor-hágó és a tőle északra fekvő Légiós-hágó is harcok színhelye volt az első világháborúban, bár mivel utak hiányában nehezen megközelíthető, a közeli Tatár-hágóhoz képest másodlagos támadási ill. visszavonulási irány volt. Az 1914. októberi és 1915. januári harcok után 1916 nyarán a Bruszilov-offenzíva érte el itt a Kárpátokat; a Turbát-patak menti harcálláspontot szeptember 12-én Károly trónörökös is meglátogatta.